《次韵王止仲见寄并柬郡诸友》
元代·徐贲

少年不用悲秋蓬，致身岂但儒冠中。壮心非干要夸世，平生直欲图成功。

枉将空言恣幽讨，徒采众说相芟砻。全功独取辽城箭，大言谁信扶桑弓。

亦当杀虏白登道，宁复献赋甘泉宫。英雄不作等閒事，神仙自托浮游踪。

求名未解吐辨舌，养寿莫必生方瞳。微生自有造化系，皇舆已喜车书通。

按图孰能索神骏，抱璞未易逢良工。散材遭焚固无用，蟠根为器须先容。

以兹叹息委钝质，匪云隐逸矜高风。安时从此甘蘋藿，傲世讵敢厌韭葱。

衰荣来往培草木，得失互有怜鸡虫。庞公到老终食力，栾布贱时曾卖佣。

狂歌每增慷慨意，浊酒一洗芥蒂胸。学书未必醉乃圣，赋诗何待工为穷。

屡当求益怀故友，独恨作客来新丰。明珠羞与鱼目混，美玉亦藉山石攻。

仁山道学丽白日，少陵文采明秋虹。又知席师学清净，可贵衍衲脩真空。

药师老成饱兵学，安石俊健夸文雄。王家笔法到幼子，高君奇句欺三红。

相思宁问异远近，结交尚赖全始终。将来大器君辈是，嗟此乱世吾难逢。

明朝束书过湖去，放船鼓舵松陵东。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。